Title: ระเบียบกรมสรรพสามิตว่าด้วยการส่งเงิน การขอยกเว้นการส่งเงินเข้ากองทุนน้ำมันเชื้อเพลิงการขอรับเงินชดเชยและการขอรับเงินคืนจากกองทุนน้ำมันเชื้อเพลิง (ฉบับที่ 2) พ.ศ. 2546

ระเบียบกรมสรรพสามิต

ระเบียบกรมสรรพสามิต
ว่าด้วยการส่งเงิน การขอยกเว้นการส่งเงินเข้ากองทุนน้ำมันเชื้อเพลิง
การขอรับเงินชดเชยและการขอรับเงินคืนจากกองทุนน้ำมันเชื้อเพลิง
(ฉบับที่ ๒)
พ.ศ. ๒๕๔๖[๑]

เพื่ออนุวัตตามความในข้อ
๔ (๔) ข้อ ๘ วรรคสอง ข้อ ๑๐ วรรคสอง ข้อ ๑๒ วรรคสองและข้อ ๒๔ วรรคสอง แห่งคำสั่งนายกรัฐมนตรี
ที่ ๑/๒๕๔๖ เรื่อง กำหนดมาตรการเพื่อแก้ไขและป้องกันภาวะการขาดแคลนน้ำมันเชื้อเพลิง
ลงวันที่ ๕ กุมภาพันธ์ พ.ศ. ๒๕๔๖ และระเบียบกระทรวงการคลัง ว่าด้วยการฝากและการเบิกจ่ายเงินกองทุนน้ำมันเชื้อเพลิง
พ.ศ. ๒๕๔๑ ลงวันที่๑๒ มิถุนายน ๒๕๔๑ ซึ่งแก้ไขเพิ่มเติมโดยระเบียบกระทรวงการคลัง ว่าด้วยการฝากและการเบิกจ่ายเงินกองทุนน้ำมันเชื้อเพลิง
(ฉบับที่ ๒) พ.ศ. ๒๕๔๒ ลงวันที่ ๗ เมษายน ๒๕๔๒ ประกอบกับเพื่อให้เป็นไปตามมติคณะกรรมการพิจารณานโยบายพลังงาน
เมื่อวันที่ ๑๖ ธันวาคม ๒๕๔๑ มติคณะกรรมการบริหารนโยบายพลังงาน เมื่อวันที่ ๖ กุมภาพันธ์
๒๕๔๖ และมติคณะกรรมการบริหารนโยบายพลังงาน เมื่อวันที่ ๑๙ กุมภาพันธ์ ๒๕๔๖ กรมสรรพสามิตจึงวางระเบียบการปฏิบัติในการส่งเงินเข้ากองทุนน้ำมันเชื้อเพลิง
การขอยกเว้นการส่งเงินเข้ากองทุนน้ำมันเชื้อเพลิง การขอรับเงินชดเชย และการขอรับเงินคืนจากกองทุนน้ำมันเชื้อเพลิงไว้
ดังต่อไปนี้

ข้อ
๑  ระเบียบนี้เรียกว่า ระเบียบกรมสรรพสามิต
ว่าด้วยการส่งเงิน การขอยกเว้นการส่งเงินเข้ากองทุนน้ำมันเชื้อเพลิง การขอรับเงินชดเชยและการขอรับเงินคืนจากกองทุนน้ำมันเชื้อเพลิง
(ฉบับที่ ๒) พ.ศ. ๒๕๔๖

ข้อ
๒  ระเบียบนี้ให้ใช้บังคับตั้งแต่วันที่
๑๓ กุมภาพันธ์ ๒๕๔๖ เป็นต้นไป

ข้อ
๓  ให้ยกเลิกความในข้อ ๘ แห่งระเบียบกรมสรรพสามิต
ว่าด้วยการส่งเงิน การขอยกเว้นการส่งเงินเข้ากองทุนน้ำมันเชื้อเพลิง การขอรับเงินชดเชยและการขอรับเงินคืนจากกองทุนน้ำมันเชื้อเพลิง
พ.ศ. ๒๕๔๖ และให้ใช้ความต่อไปนี้แทน
ข้อ ๘  ในกรณีที่คณะกรรมการประกาศกำหนดอัตราเงินส่งเข้ากองทุนและอัตราเงินชดเชยจากกองทุนสำหรับน้ำมันเชื้อเพลิงชนิดเดียวกัน
ให้ผู้ผลิตน้ำมันเชื้อเพลิงนำอัตราเงินชดเชยจากกองทุนหักลบกับอัตราเงินส่งเข้ากองทุนสำหรับน้ำมันเชื้อเพลิงชนิดและจำนวนเดียวกันได้
และให้ส่งเงินหรือขอรับเงินชดเชยตามอัตราเงินส่วนต่างที่คงเหลือจากการหักลบกัน แล้วแต่กรณี
โดยยื่นใบส่งเงินและขอรับเงินชดเชยตามแบบกองทุน ๓ พร้อมหลักฐานที่ระบุในแบบ และบัญชีสรุปตามแบบกองทุน
๕ ท้ายระเบียบนี้ พร้อมกับการชำระภาษีสรรพสามิต และให้ผู้ผลิตน้ำมันเชื้อเพลิงปฏิบัติ
ดังนี้
(๑)
 กรณีที่ผู้ผลิตน้ำมันเชื้อเพลิงนำน้ำมันเชื้อเพลิงออกจากโรงกลั่น
ให้ผู้ผลิตน้ำมันเชื้อเพลิงส่งเงินเข้ากองทุนหรือขอรับเงินชดเชยจากกองทุน ตามชนิดและปริมาณที่นำออกจากโรงกลั่น
(๒)
 กรณีที่ผู้ผลิตน้ำมันเชื้อเพลิงนำน้ำมันเชื้อเพลิงซึ่งได้ส่งเงินเข้ากองทุน
หรือขอรับเงินชดเชยจากกองทุนแล้วมาผลิตใหม่ โดยการผสมสารเติมแต่ง (ADDITIVE) ให้ผู้ผลิตน้ำมันเชื้อเพลิงส่งเงินเข้ากองทุนหรือขอรับเงินชดเชยจากกองทุนเฉพาะในส่วนของปริมาณน้ำมันเชื้อเพลิงที่เพิ่มขึ้นเท่านั้น

ข้อ
๔  ให้ยกเลิกความในข้อ ๑๑ แห่งระเบียบกรมสรรพสามิต
ว่าด้วยการส่งเงิน การขอยกเว้นการส่งเงินเข้ากองทุนน้ำมันเชื้อเพลิง การขอรับเงินชดเชย
และการขอรับเงินคืนจากกองทุนน้ำมันเชื้อเพลิง พ.ศ. ๒๕๔๖ และให้ใช้ความต่อไปนี้แทน
ข้อ ๑๑  สำหรับน้ำมันเชื้อเพลิงที่ส่งออกนอกราชอาณาจักร
ให้ได้รับยกเว้นไม่ต้องส่งเงินเข้ากองทุน แต่ถ้ามีการส่งเงินเข้ากองทุนไว้แล้วให้ขอคืนได้
ตามอัตราเงินกองทุนคืนที่คณะกรรมการประกาศกำหนด โดยให้ผู้ส่งออกยื่นใบขอรับเงินตามแบบกองทุน
๒ พร้อมหลักฐานที่ระบุในแบบและบัญชีสรุปตามแบบกองทุน ๔ ท้ายระเบียบนี้
ถ้าเป็นน้ำมันเชื้อเพลิงที่จะได้รับเงินชดเชยจากกองทุน
ไม่ให้ผู้ผลิตน้ำมันเชื้อเพลิงที่ส่งออกนอกราชอาณาจักรได้รับเงินชดเชย แต่ถ้ามีการได้รับเงินชดเชยจากกองทุนแล้วให้ผู้ส่งออกส่งเงินคืนกองทุนไม่ว่าผู้ส่งออกนั้นจะเป็นผู้ได้รับเงินชดเชยหรือไม่
โดยให้ผู้ส่งออกส่งเงินคืนกองทุนตามอัตราเงินคืนกองทุนที่คณะกรรมการประกาศกำหนด พร้อมกับยื่นใบส่งเงินตามแบบกองทุน
๑ พร้อมหลักฐานที่ระบุในแบบและบัญชีสรุปตามแบบกองทุน ๔ ท้ายระเบียบนี้
การส่งเงินคืนกองทุนตามวรรคสอง
ให้ผู้ส่งออกปฏิบัติ ดังนี้
(๑)
ในกรณีที่มีการยื่นคำขอยกเว้นหรือคืนภาษีสรรพสามิตสำหรับน้ำมันเชื้อเพลิงที่ส่งออกนอกราชอาณาจักรนั้น
ให้ผู้ส่งออกส่งเงินคืนกองทุนภายในสิบห้าวันนับแต่วันที่ส่งน้ำมันเชื้อเพลิงออกนอกราชอาณาจักร
(๒)
ในกรณีที่ไม่มีการยื่นคำขอยกเว้นหรือคืนภาษีสรรพสามิตสำหรับน้ำมันเชื้อเพลิงที่ส่งออกนอกราชอาณาจักร
ให้ผู้ส่งออกส่งเงินคืนกองทุนก่อนส่งน้ำมันเชื้อเพลิงออกนอกราชอาณาจักร

ประกาศ ณ วันที่ ๒๔
มีนาคม พ.ศ. ๒๕๔๖
วิจิตร  วงศ์วิวัฒน์
รองอธิบดี ปฏิบัติราชการแทน
อธิบดีกรมสรรพสามิต

[เอกสารแนบท้าย]

๑  ใบส่งเงินและขอรับเงินชดเชย(แบบกองทุน ๓)
๒  บัญชีสรุป(การส่งเงินและขอรับเงินชดเชย)

(ดูข้อมูลจากภาพกฎหมาย)

ชัชสรัญ/ผู้จัดทำ
๒๐ ตุลาคม ๒๕๔๘

อภิญญา/ปรับปรุง
๑๓ ตุลาคม ๒๕๕๗

[๑] ราชกิจจานุเบกษา
เล่ม ๑๒๒/ตอน ๘๖ ง/หน้า ๒๑/๑๓ ตุลาคม ๒๕๔๘